Nájomná zmluva
uzavretá podľa ust. § 663 a nasledujúcich ustanovení Občianskeho zákonníka v platnom znení 
(ďalej len ako „Zmluva“)

Prenajímateľ:	           			Mestská časť Bratislava-Ružinov
Sídlo:					Mierová 21, 827 05 Bratislava
IČO:					00 603 155
DIČ:					2020699516
Bankové spojenie (IBAN):		SK38 0200 0000 0018 1531 5657
Zastúpená:				Ing. Martinom Chrenom, starostom
Kontakt vo veciach zmluvných:	Ing. Andrea Becko, vedúca odboru majetkového  andrea.becko@ruzinov.sk
Mgr. Jana Biharyová, vedúca odd. nájmov pozemkov a ost. nehnuteľností,  jana.biharyova@ruzinov.sk,
majetok.pozemky@ruzinov.sk 
(ďalej len ako „Prenajímateľ“)

Nájomca:				
Obchodné meno: 
Sídlo:/ Miesto podnikania:
IČO:
DIČ:
IČ DPH:
IBAN:
Zapísaná v Obchodnom registri mestského súdu      	oddiel:	         vložka č.: 
Zapísaná v Živnostenskom registri:		    	číslo:

alebo
	
Meno a priezvisko:
Dátum narodenia:​
Rodné číslo:
Adresa trvalého pobytu:
IBAN:
(ďalej len ako „Nájomca")

Prenajímateľ a Nájomca spolu ďalej len ako „zmluvné strany“ alebo jednotlivo aj ako „zmluvná strana“ v príslušnom gramatickom tvare

Článok I
Úvodné ustanovenia

1.	Prenajímateľ vyhlasuje, že je z titulu Protokolu č. 23 o zverení obecného majetku a s ním súvisiacich majetkových práv a záväzkov zo dňa 30.10.1991 správcom pozemku registra C KN nachádzajúceho sa v katastrálnom území Ružinov, obec Bratislava - mestská časť Ružinov, okres Bratislava II, ktorý je vo výlučnom vlastníctve hlavného mesta Slovenskej republiky Bratislavy a Okresným úradom Bratislava, katastrálnym odborom evidovaný nasledovne: 
	
LV
č.	Číslo parcely	Spoluvlastnícky podiel	Celková výmera v m²	Druh pozemku	
1201	2294/9	1/1	389	záhrada	

(ďalej aj ako „Predmet nájmu“).

2.	Zmluvné strany vyhlasujú, že sú plne spôsobilé a oprávnené na uzatvorenie tejto Zmluvy.

3.	Táto Zmluva sa uzatvára na základe výsledkov obchodnej verejnej súťaže po predchádzajúcom schválení podmienok obchodnej verejnej súťaže, a to uznesením Miestneho zastupiteľstva mestskej časti Bratislava-Ružinov č. 282/XIV/2024 dňa 22.10.2024. 

Článok II
Predmet a účel nájmu a spôsob užívania

1.	Prenajímateľ prenecháva Nájomcovi do odplatného užívania Predmet nájmu v špecifikácií podľa Článku I bod 1 tejto Zmluvy za účelom .............................................................................................................................................

2.	Nájomca sa zaväzuje využívať Predmet nájmu výlučne na dohodnutý účel. Porušenie tejto povinnosti je zmluvnými stranami považované za hrubé porušenie tejto Zmluvy, ktoré na strane Prenajímateľa zakladá právo Zmluvu vypovedať v súlade s Článkom III bodom 2 písm. c) tejto Zmluvy. 

Článok III
Vznik, doba a ukončenie nájmu

1.	Prenajímateľ prenecháva Nájomcovi Predmet nájmu v špecifikácií podľa Článku I bod 1 tejto Zmluvy a za účelom uvedeným v Článku II bod 1 tejto Zmluvy na dobu neurčitú, ktorá začne plynúť dňom nadobudnutia účinnosti tejto Zmluvy. 
  
2.	Nájomný vzťah je možné ukončiť:
a)	písomnou dohodou zmluvných strán;
b)	písomnou výpoveďou ktorejkoľvek zmluvnej strany a to aj bez udania dôvodu uvedenia dôvodu s trojmesačnou výpovednou lehotou, pričom výpovedná lehota začína plynúť prvým dňom mesiaca nasledujúceho po doručení výpovede Nájomcovi;
c)	písomnou výpoveďou Prenajímateľa z dôvodov, ktoré sú v tejto Zmluve označené ako hrubé porušenie tejto Zmluvy, pričom výpovedná lehota je v takomto prípade jednomesačná a začína plynúť dňom nasledujúcim po doručení písomnej výpovede Nájomcovi; 
d)	písomnou výpoveďou Nájomcu, ak Prenajímateľ bráni Nájomcovi v riadnom a nerušenom užívaní Predmetu nájmu, pričom výpovedná lehota je v takomto prípade jednomesačná a začína plynúť dňom nasledujúcim po doručení písomnej výpovede Prenajímateľovi. 

3.	V prípade ukončenia nájmu niektorým zo spôsobov podľa bodu 2 tohto ustanovenia tejto Zmluvy, je Nájomca povinný odovzdať Predmet nájmu Prenajímateľovi nasledovne:
a)	v prípade ukončenia Zmluvy podľa Článku III bodu 2 písm. a) tejto Zmluvy, bude lehota na odovzdanie Predmetu nájmu Prenajímateľovi dohodnutá v tejto dohode;
b)	v prípade ukončenia Zmluvy podľa Článku III bodu 2 písm. b) až d) tejto Zmluvy najneskôr v posledný deň výpovednej lehoty. V prípade, že tento deň padne na deň pracovného pokoja, je Nájomca povinný odovzdať Predmet nájmu Prenajímateľovi najneskôr v najbližší pracovný deň nasledujúci po dni pracovného pokoja.

4.	Skončením nájmu podľa tejto Zmluvy zanikajú všetky práva a povinnosti zmluvných strán vyplývajúce z tejto Zmluvy, od okamihu skončenia tejto Zmluvy, okrem povinnosti Nájomcu zaplatiť pomernú časť nájomného a prípadných nárokov na náhradu škody a /alebo sankcie, ktoré si Prenajímateľ uplatnil počas trvania Zmluvy.

Článok IV
Cena nájmu a spôsob jeho platenia

1.	Nájomné za užívanie Predmetu nájmu je výsledkom obchodnej verejnej súťaže a je stanovené vo forme ročného nájmu v celkovej sume ............eur/rok.  

2.	Pomernú časť nájomného za Predmet nájmu za obdobie počnúc prvým dňom nájmu do 31.12.2024 sa Nájomca zaväzuje uhradiť v lehote do 30 dní odo dňa účinnosti tejto Zmluvy.

3.	Nájomca sa zaväzuje uhrádzať ročné nájomné vopred, a to formou pravidelných mesačných splátok vždy najneskôr do 15. dňa príslušného kalendárneho mesiaca, s výnimkou úhrady pomernej časti nájomného, ktoré je Nájomca povinný uhradiť v súlade s odsekom 2 tohto ustanovenia Zmluvy. 

4.	Nájomca sa zaväzuje uhrádzať Nájomné bezhotovostne v prospech bankového účtu Prenajímateľa uvedeného v záhlaví tejto Zmluvy, pokiaľ mu Prenajímateľ písomne neoznámi zmenu čísla bankového účtu. V prípade oznámenia zmeny bankového účtu Prenajímateľa, sa zmluvné strany vzájomne dohodli, že táto zmena nebude vykonaná formou dodatku, ale postačí jednostranné písomné oznámenie Prenajímateľa. Nájomca je povinný pri platbe uviesť variabilný symbol stanovený v záhlaví tejto Zmluvy. Nájomné a ostatné finančné plnenia sa považujú za uhradené riadne a včas dňom pripísania na účet Prenajímateľa. 
5.	V prípade omeškania Nájomcu so zaplatením nájomného za užívanie Predmetu nájmu, vzniká Prenajímateľovi nárok na zaplatenie zákonných úrokov z omeškania.

6.	Zmluvné strany sa dohodli, že v prípade omeškania Nájomcu so zaplatením nájomného za užívanie Predmetu nájmu o viac ako 60 dní, vznik Prenajímateľovi nárok na zaplatenie zmluvnej pokuty vo výške 100,00 eur a to aj opakovane, avšak maximálne do výšky ročného nájomného, ktorá je aktuálna v príslušnom kalendárnom roku, t. j. vrátane jednostranného zvýšenia nájomného podľa bodu 8 tohto ustanovenia tejto Zmluvy, v ktorom došlo k omeškaniu Nájomcu so zaplatením nájomného za užívanie Predmetu nájmu; prípadný nárok na náhradu škody tým nie je dotknutý.

7.	Zmluvné strany sa dohodli, že v prípade omeškania Nájomcu so zaplatením nájomného za užívanie Predmetu nájmu o viac ako dva (mesiace) vzniká Prenajímateľovi nárok na zaplatenie zmluvnej pokuty vo výške 100,00 eur; prípadný nárok na náhradu škody tým nie je dotknutý.

8.	Prenajímateľ je oprávnený jednostranne zvýšiť nájomné formou písomného oznámenia o zvýšení nájomného za Predmet nájmu v závislosti od úrovne inflácie jedenkrát ročne spôsobom uvedeným v tomto bode. Nájomné platné k 31.decembru bežného roka sa zvýši o mieru inflácie oficiálne vyhlásenú Štatistickým úradom SR, a to od 01. januára nasledujúceho roka. Písomné oznámenie o zvýšení nájomného je Prenajímateľ povinný zaslať Nájomcovi na adresu Nájomcu uvedenú v záhlaví Zmluvy, a to najneskôr do 01. mája príslušného kalendárneho roka, za ktorý sa nájomné platí. K úprave nájomného môže dôjsť prvýkrát od 01. januára 2026. Zvýšené nájomné je Nájomca povinný uhradiť do 30 dní odo dňa doručenia písomného oznámenia. V prípade, že oznámenie o zvýšení nájomného bude Nájomcovi doručené po zaplatení nájomného, uhradí Nájomca rozdiel medzi pôvodnou výškou zaplateného nájomného a výškou nájomného zvýšeného o mieru inflácie v lehote 30 dní od doručenia písomného oznámenia.

9.	V prípade, že Nájomca pri platbe neuvedie obdobie, za ktoré sa úhrada platí alebo uvedie obdobie, ktoré už bolo uhradené, alebo ak z úhrady nebude zrejmé, za ktoré obdobie Nájomca úhradu poukazuje, je obdobie, ktoré bude úhradou pokryté oprávnený určiť Prenajímateľ sám. Prenajímateľ spravidla pokryje najstaršiu splatnú pohľadávku.

Článok V
Osobitné ustanovenia

1.	Nájomca sa zaväzuje bez zbytočného odkladu písomne oznamovať Prenajímateľovi všetky skutočnosti a zmeny, ktoré by mohli ovplyvniť užívanie Predmetu nájmu. V prípade nesplnenia tejto povinnosti, vzniká Prenajímateľovi nárok na zmluvnú pokutu vo výške 100,00 eur.

2.	Zmluvné strany vo vzájomnej zhode prehlasujú, že všetky sankcie dohodnuté v tejto Zmluve považujú za primerané, neodporujúce dobrým mravom.

3.	Nájomca, ako dotknutá osoba berie na vedomie, že mestská časť Bratislava-Ružinov, ako prevádzkovateľ spracúva osobné údaje na základe predzmluvných a zmluvných vzťahov v spojitosti s osobitnými predpismi (zákon č. 138/1991 Zb. o majetku obcí v znení neskorších predpisov, zákon č. 40/1964 Zb. Občiansky zákonník v znení neskorších predpisov), za účelom uzatvorenia nájomnej zmluvy na pozemok vo vlastníctve mestskej časti Bratislava-Ružinov. Spracúvanie sa vykonáva v súlade s nariadením č. 2016/679 o ochrane fyzických osôb pri spracúvaní osobných údajov a o voľnom pohybe takýchto údajov a zákonom č. 18/2018 Z. z. o ochrane osobných údajov a o zmene a doplnení niektorých zákonov. Osobné údaje sa poskytujú len v prípade plnenia povinností v zákonom stanovených prípadoch orgánom verejnej moci (najmä orgánom činným v trestnom konaní, súdnym exekútorom a pod.). Osobné údaje sa uchovávajú po dobu stanovenú v registratúrnom pláne prevádzkovateľa vedeného podľa osobitného zákona. Dotknutá osoba si môže uplatniť právo na prístup k osobným údajom, právo na opravu a vymazanie osobných údajov, právo na obmedzenie spracúvania, práva na presnosť, právo podať sťažnosť úradu na ochranu osobných údajov. Bližšie informácie týkajúce sa spracúvania ochrany osobných údajov sú uvedené na stránke mestskej časti Bratislava-Ružinov https://www.ruzinov.sk/sk/content/view/informacia-o-spracovani-osobnych-udajov.

Článok VI
Práva a povinnosti
1.	Nájomca nie je oprávnený dať Predmet nájmu do podnájmu a/alebo výpožičky, resp. akéhokoľvek užívania tretej osobe bez predchádzajúceho písomného súhlasu Prenajímateľa. Porušenie tejto povinnosti je zmluvnými stranami považované za hrubé porušenie tejto Zmluvy, ktoré na strane Prenajímateľ zakladá právo Zmluvu vypovedať v súlade s Článkom III bodom 2 písm. c) tejto Zmluvy. V prípade porušenia tejto povinnosti vznikne Prenajímateľovi nárok na uplatnenie zmluvnej pokuty v sume 500,00 eur. 

2.	Nájomca môže na Predmete nájmu realizovať stavebnú činnosť výhradne na vlastné náklady a len v súlade s platnou územnoplánovacou informáciou pre danú lokalitu a v súlade s dohodnutým účelom nájmu podľa Článku II bod 1 tejto Zmluvy. Nájomca výslovne podpisom tejto Zmluvy prehlasuje, že si po ukončení nájmu nebude uplatňovať protihodnotu toho, o čo sa zvýšila hodnota Predmetu nájmu. Všetky vnesené veci Nájomcom na Predmet nájmu sú vlastníctvom Nájomcu a Prenajímateľ nenesie žiadnu zodpovednosť za ich poškodenie a/alebo zničenie a/alebo stratu. Prenajímateľ odporúča Nájomcovi ich poistenie. Nájomca je povinný znášať všetky náklady vyplývajúce z vykonaných zmien na Predmete nájmu ako aj všetky výdavky na povolenie takýchto zmien.
3.	Nájomca sa zaväzuje, že stavba postavená Nájomcom v súlade s bodom 2 tohto článku Zmluvy na Predmete nájmu nebude využívaná na účely prevádzkovania erotických služieb a/alebo prevádzkovanie herne, záložne, pohostinstva, reštauračných služieb, pričom uvedené služby nebudú poskytované ani ako vedľajšie služby. Porušenie tejto povinnosti je zmluvnými stranami považované za hrubé porušenie tejto Zmluvy, ktoré na strane Prenajímateľ zakladá právo Zmluvu vypovedať v súlade s Článkom III bodom 2 písm. c) tejto Zmluvy.

4.	Touto Zmluvou k Predmetu nájmu nevzniká vecné bremeno práva stavby na Predmete nájmu.

5.	Nájomca sa zaväzuje riadiť platnými všeobecne záväznými nariadeniami hlavného mesta Slovenskej republiky Bratislavy a mestskej časti Bratislava-Ružinov, týkajúcimi sa najmä:
a)	nakladania s komunálnymi odpadmi a drobnými stavebnými odpadmi na území hlavného mesta Slovenskej republiky Bratislavy,
b)	dodržiavania čistoty a poriadku v mestskej časti Bratislava-Ružinov,
c)	starostlivosti o zeleň na území mestskej časti Bratislavy-Ružinov.

6.	Pokiaľ nie je v tejto Zmluve uvedené inak, všetky oznámenia, vyhlásenia, žiadosti, výzvy a iné úkony v súvislosti s touto Zmluvou a jej plnením (ďalej len „písomnosť“), musia byť urobené v písomnej forme a doručené na adresu druhej zmluvnej strany uvedenej v záhlaví tejto Zmluvy a/alebo na inú adresu, ktorú oznámi táto zmluvná strana. Písomnosť sa považuje za doručenú v prípade doručovania prostredníctvom Slovenskej pošty, a.s. alebo iného doručovateľa, doručením na adresu zmluvnej strany uvedenú v záhlaví tejto Zmluvy a v prípade doporučenej zásielky odovzdaním písomnosti osobe oprávnenej prijímať písomnosti za túto zmluvnú stranu a podpisom takej osoby na doručenke, najneskôr však uplynutím 3 dní odo dňa uvedeného na podacom lístku alebo potvrdení o prevzatí zásielky na poštovú prepravu, a to bez ohľadu na úspešnosť doručenia.

7.	Práva a povinnosti neupravené v tejto Zmluve sa riadia príslušnými ustanoveniami Občianskeho zákonníka a ostatnými platnými všeobecne záväznými právnymi predpismi.

Článok VII
Záverečné ustanovenia

1.	Zmluva nadobúda platnosť dňom podpisu oboma zmluvnými stranami.

2.	Táto Zmluva je povinne zverejňovanou zmluvou podľa ust. § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) a nadobúda účinnosť podľa ust. § 47a ods. 1 zákona 40/1964 Zb. v znení neskorších predpisov dňom nasledujúcim po dni jej zverejnenia v Centrálnom registri zmlúv.

3.	Neoddeliteľnou súčasťou Zmluvy sú prílohy:
	Príloha č. 1 – grafické znázornenie Predmetu nájmu
Príloha č. 2 -  Uznesenie Miestneho zastupiteľstva mestskej časti Bratislava-Ružinov č. XXX/XIII/2024 zo dňa 22.10.2024

4.	Akékoľvek zmeny v tejto Zmluve je možné uskutočniť iba vo forme písomných a očíslovaných dodatkov a po dohode zmluvných strán, pokiaľ nie je v tejto Zmluve zmluvnými stranami dohodnuté inak.

5.	V prípade, ak sa niektoré z ustanovení tejto Zmluvy ukáže alebo neskôr stane neplatným, neúčinným alebo neaplikovateľným, platnosť a vykonateľnosť ostatných ustanovení tejto Zmluvy zostáva nedotknutá, platná a účinná. Zmluvné strany sa zaväzujú dodatkom nahradiť neplatné alebo neúčinné alebo neaplikovateľné ustanovenie novým ustanovením, ktoré zodpovedá pôvodne zamýšľanému účelu neplatného alebo neúčinného alebo neaplikovateľného ustanovenia.

6.	Zmluva je vyhotovená v štyroch (4) rovnopisoch s platnosťou originálu, z ktorých tri (3) rovnopisy obdrží Prenajímateľ a jeden (1) rovnopis Nájomca.

7.	Zmluvné strany, ako účastníci právneho úkonu vyhlasujú, že túto Zmluvu uzatvorili slobodne a vážne, že nebola uzavretá v tiesni ani za nápadne nevýhodných podmienok a súčasne, že prejavy vôle každej zo zmluvných strán sú dostatočne určité, zrozumiteľné a prosté omylu a na znak súhlasu s celým jej obsahom ju vlastnoručne podpisujú.

V Bratislave, dňa..................... 			V ............................, dňa................... 

Prenajímateľ:						Nájomca:
Mestská časť Bratislava Ružinov	

____________________________			____________________________	 
Ing. Martin Chren
starosta